
Ce e Bizanţul 

- Conferinţă la Universitatea Liberă, Mart 1939 - 


Intrând în domeniul conferinţii, pe care o datoresc 
bunăvoinţei doamnei Cantacuzino, care m’a invitat 
şi mi-a propus să deschid conferinţile privitoare 
la Bizanţ, am ales intre materiile care se pot 
trata una la care eram Întrucâtva Îndreptăţit prin 
multe decenii de când Istoria Bizanţului, atât de 
strâns legată de istoria poporului nostru, mă preocupă 
intr’un chip care poate fi puţintel deosebit de 
felul preocupaţiilor multor altor persoane. 

Pregătit in cea dintăiu tinereţă a mea ca medievist 
occidental, sânt deprins să merg totdeauna la 
izvoare. Se poate Întâmpla, din când in când, să 
neglijez lucruri importante care au venit pe urmă, şi, 
atunci când am vreme, caut, natural, să văd şi ceia 
ce s’a adaus prin cercetările acelora cari m’au 
precedat, aşa că sânt totdeauna gata, dacă este o scă¬ 
pare din vedere, s’o acopăr, dar eu încep totdeauna cu 
cercetarea izvoarelor. Aşa încât a fost un timp, 
pe atunci aveam patruzeci de ani mai puţin ca acuma, 
când toate izvoarele istoriei bizantine mi-au trecut 
supt ochi pentru ca să scriu o mică istorie bizantină 
redactată în franţuzeşte, care a apărut şi în limba 
englesâ şi a câştigat un număr foarte restrâns de 
cetitori, dar dintre cei mai buni. Nu s’a vândut 
complect nici până acum, de şi am o vagă idee 
că exemplarele ce se mai vând acuma fac parte 
din altă ediţie decât cea d’intăiu. Mai târziu am 


www.dacoromanica.ro 



A 


M. lorg.l 


avut norocul, şi mai ales răgazul, răbdarea şi 
increderea, de a relua textul frances şi de a^l 
transforma cu desăvârşire, pentru a face ale trei volume 
din „Istoria vieţii bizantine". Aceasta, ca şi unele 
cercetări de amănunte, m’au putut recomanda pem 
tru a mi se incredinţa această conferinţă. Adaug că, in 
ce priveşte această carte, „Istoria vieţii bizantine", care 
este in librărie de cinci ani de zile, care a costat 
ca tipar vre-o trei sute de mii de lei şi din care nu 
s’au vândut nici vre-o mie de exemplare in ţară şi 
incă mai puţin in străinătate, am rămas şi până 
in momentul de faţă cu impresia că a fost ignorată de 
mai toată lumea, dar şi cu amintirea sumei cheltuite. 
Acestea sânt, aş zice, dacă pot să intrebuinţez un 
termin atât de indrăzneţ, micile mele drepturi de 
a trata o chestiune de o aşa de mare intindere 
şi de o aşa de mare greutate cum este aceia a 
definiţiei Bizanţului. 

Definiţia Bizanţului a fost dată de mai multe 
ori, in deosebite epoci şi supt influenţa unor anu¬ 
mite curente şi mai ales supt apăsarea unor anumite 
prejudecăţi. Bizanţul este un lucru care s’a salvat 
in timpurile noastre, şi s’a salvat, nu de istorie, ci 
de filologie. Un subiect istoric salvat de filologi se 
resimte insă de aceasta. Nu ştiu intru cât s’ar resimţi 
un subiect filologic tratat de istorici, mă tem că 
incă mai mult. Dar Bizanţul a fost salvat de filo¬ 
logi in timpul nostru, după ce un număr intreg 
de istorici il denigrase. 

Să incepem din cele d’intâiu timpuri, când Bi¬ 
zanţul era considerat ca un subiect de archeologie: 
Aceasta s’a făcut intr’una din marile ţări europene, care 
avea in trecutul ei o legătură cu Bizanţul, prin cucerirea 
la 1204 a Constantinopolului de cruciaţii cruciatei a 
IV-a, in care erau Veneţieni şi Lombarzi din Italia 
de Nord, dar erau in mare parte Francesi, Francesi 
din Franţa, din ce se putea numi Franţa atunci, ca şi 

din- regiunile francese de prin imprejurimi; s’a făcut 
in Franţa dintr’un interes de erudiţie archeologică şi 
supt influenţa unui curent de mândrie francesă. 
Mândria aceasta francesă foarte rare ori trece din¬ 
colo de hotarele teritoriului frances, ceia ce este o 
mare scădere in istoriografia francesă, care se opreşte fa 
toate anecdotele de la Curtea regală, raie ori la viaţa 
din evul mediu, care şi supt raportul artei are o aşa de 
mare importanţă, mai rare ori atinge viaţa provinciilor, 
care multă vreme au avut o existenţă cu totul auto¬ 
nomă; se opreşte deci asupra unor anumite puncte, 
mai ales din istoria modernă, neglijând şi istoria 
contemporană, care dincolo de Napoleon este, fireşte, 
foarte interesantă şi totuşi şi pentru epoca lui 
Ludovic-Filip şi pentru a lui Napoleon al IlMea, 
nu se dă tot ceia ce subiectul este capabil să dea. 

Dar s’a Întâmplat că Ducange, care era şi un 
perfect stăpănitor al limbii greceşti medievale, căruia 
ii datorăm şi un admirabil instrument de muncă in 
acest domeniu, cu peste două secole Înaintea operei, 
foarte criticabilă, dar foarte practică, a unui Grec 
din America-de-Nord, care iscăleşte Sophokles, s’a 
Întâmplat că Ducange, cu această profundă iniţiare 
in toate rosturile vieţii bizantine, având un spririt 
foarte larg şi mai ales acea vigoare spirituală care 
deosebeşte pe cercetătorii francesi din secolul al 
XVII'lea, foarte Îndrăzneţi in răscolirea domeniilor 
noi şi izbutind să intereseze o societate Întreagă 
prin astfel de lucrări, a Început şi tipărirea izvoa¬ 
relor narative ale istoriei Bizanţului, intr’o foarte 
frumoasă ediţie de Bizantini, din care o serie se 
găseşte ,şi in biblioteca, strânsă cu atâta trudă şi 
gust, in amintirea lui Ion I. Brătianu, de doamna 
Brătianu. 

Tntr’o epocă in care se adunau izvoarele acestea, 
care au fost retipărite pe urmă pe o hârtie mise- 
rabilă, cu- o critică insuficientă şi cu o traducere 


www.dacoromanica.ro 


6 


N. lorga 


latină adese ori de neinţeles şi in general nu deplin 
corespunzătoare cu textul, aşa incât cercetătorii ro' 
mâni cari nu ştiu greceşte şi cari lucrează pe traducerea 
ediţiei de la Bonn se expun la cele mai curioase 
greşeli, — s’a intâmplat şi cu cineva care nu mai trăieşte 
acum, Diculescu, care făcuse un studiu foarte in- 
tins despre Gepizi, citând necontenit textul grec, 
dar, la un examen, când l-am rugat să traducă, a declarat 
că nu e in măsura s’o facă, de oare ce el nu făcuse 
decât să Întrebuinţeze traducerea elevilor lui Niebuhr, 
Însărcinaţi să dea ediţia aceasta din Bonn. La Bruxelles 
s’a produs apoi iniţiativa admirabilă a unui om, 
care in toate domeniile dă lovituri de o Îndrăz¬ 
neală extraordinară, şi cu resultate mai totdeauna 
fericite, d. Henri Gregoire. 

Deci, Înainte de opera filologilor germani de la 
1820, cu un secol Înainte de opera, care se va putea 
tipări cândva cu mai mult răpeziciune, a d-lui 
Gregoire, Înainte de traducerile ce se fac la Paris in 
momentul de faţă şi care sânt une ori criticate, pentru 
câte o aproximaţie care Întrece margenile ingăduirii, 
Înainte de aceasta Ducange a Început să cerceteze 
istoria Bizanţului, presintând in „Constantinopolis 
Christiana“ cu foarte frumoase ilustraţii săpate in 
aramă, resultatele puţinelor cercetări archeologice ce 
se făcuseră până atunci. Evident că el nu putea 
să prevadă vremea, aşa de fericită, in care s’a 
permis să se facă lucrări de cercetări archeologice 
in Sfânta Sofia, precum se fac astăzi mai ales de 
Americani cari au fost şi pe la noi, aşa încât el 
se mulţămia cu ce se putea şti atunci. 

Ducange a început serios, fără preocupaţii nici 
de laudă, nici de denigrare, dar fără niciun fel de idei 
generale, cercetarea istoriei bizantine, şi răsunetul 
operei lui în Franţa şi Europa a fost foarte mare. 
Aşa de mare, incât în această epocă s’a făcut tra¬ 
ducerea, foarte bună, în limba francesă, a celor 

mai multe din izvoarele narative ale istoriei bizantine, 
în Biblioteca Institutului de istorie universală am, 
printr’o donaţie, această traducere, foarte elegant pre- 
sintată, la care nu trebuie să recurgă cineva pentru 
cercetări de amănunte, dar, când vrea să se informeze 
in general pentru a ajunge apoi la lucrul ce-l 
preocupă, fără Îndoială că este foarte folositoare. 

Ce s’a Întâmplat insă de la o bucată de vreme ? 
S’a ivit noţiunea aşa-numitului „Bas-Empire", care 
Înseamnă Imperiul roman „de mai târziu" şi s’a 
trecut la concepţia că este vorba de un Imperiu 
degenerat, de un Imperiu conrupt. Noţiunea aceasta 
a ţinut foarte multă vreme, până la Începutul se^ 
colului al XlX-lea şi chiar ceva mai târziu decât 
atâta. Este, pe lângă o altă lucrare care şi păstrează 
valoarea şi până acum, a lui Lebeau, care a avut 
şi a doua ediţie, tot supt acest titlu, o istorie a 
Imperiului bizantin făcută pentru publicul mare, 
cu ilustraţii frumoase, pe care o aveam eu, când 
eram incă in şcolile secundare, cartea lui de Segur, 
foarte cetită pe vremuri: e un scriitor foarte plăcut, 
care a Întrebuinţat in mare parte traduceri, căci nu 
avea competenţă in domeniul literelor postelenice. 

Dar şi la ei, ca şi la Înaintaşii lor, concepţia 
este aceasta: a unei lumi grămădite in jurul unei 
Curţi, iar Curtea aceasta es^’e degenerată: acolo se 
Întâlnesc tot felul de vicii, tot felul de porniri crude, 
aşa că trăieşte cineva intr’o veşnică revoluţie, pe 
lângă care mulţi au legături pe care nu le Îngăduie 
nici ortodoxia, nici orice altă formă a credinţi! 
creştine. Tot felul de linguşitori, de exploatatori 
ai slăbiciunii despoţilor bizantini furnică pe acolo. 
Un urât amestec de eunuci, de generali grosolani, 
ridicaţi din rangurile cele mai inculte, cele mai 
brutale ale armatei, de cărturari naivi, cari pot 
să aibă o importanţă in ce priveşte domeniul 
Studiilor, cuni esţe caşul lui Pşellos, dar, alăţuri 

de această competenţă in domeniul cunoaşterii 
antichităţii elenice şi de capacitatea de a imita, 
se intâlneşte, in ce priveşte caracterul, tot ce poate 
fi mai injositor pentru demnitatea omenească. Deci 
cine impărtăşeşte această părere, natural că tre¬ 
buie să ajungă la conclusia că bine au făcut 
cruciaţii de la 1204 că au cucerit Constantinopolul, 
unde n’au introdus decăt jaful fără păreche, in- 
capacitatea de a inţelege societatea ce stăpâniau 
şi o astfel de slăbiciune, nealimentată prin izvoarele 
de energie din Apus, de unde veniau, incăt la 1261 
a fost de ajuns un detaşament venit din Asia, intr’un 
moment când era o vânătoare lângă Constantinopol, 
pentru ca să inlăture pe Apuseni. Iar, pe urmă 
Bizanţul a revenit la origine, dar intr’o formă intU' 
necată, religioasă, fanatică, exclusivistă. 

Sânt multe lucruri care se găsesc intr’o problemă 
istorică, numai cât ce este principalul nu trebuie 
amestecat cu ce este secundar, căci ceia ce inte¬ 
resează este sintesa insăşi şi valoarea ce poate să 
aibă ea in desvoltarea civilisaţiilor umane. Trebuie să 
se ţie samă de aceasta pentru a inţelege de ce, pe . 
lângă noii Bizanţini lipsiţi de bani, găsim acuma 
pe toţi Italienii aceştia, din Veneţia, din Geneva, 
din Pisa, din Florenţa, cari ţineau toate izvoarele 
de venit şi in mâna cărora era toată bogăţia pe 
care n’o ştiau exploata represintanţii, foarte ames¬ 
tecaţi, ai rasei de sintesă bizantină, cari intindeau 
mâna, imprumutau de ici, de colo, in Italia, se 
duceau la Avignon şi treceau la credinţa catolică, 
impotriva schismei, sau, după trecere de aproape 
un secol, ajungeau la Ferrara şi la Florenţa şi acolo, 
in dauna tuturor tradiţiilor lor, se inchinau inaintea 
latinităţii, făcând oroare Bisericii lor de acasă, pen¬ 
tru ca, intorşi acolo, să se rostească acele cuvinte, 
raportate de izvoare, că mai bine Turcul decât 
latinul, decât catolicul, 

De unde a venit această concepţie, pe care n’au 
avut'O Ducange şi traducătorii entusiaştiai izvoarelor 
privitoare la Bizanţ? La mijloc este secolul al 
XVIII'lea. Cănd o societate incepe o luptă $i lupta 
aceasta, din causa unor anumite constrângeri, n’o 
poate duce acasă, atunci caută undeva un teren 
geografic străin sau un teren străin istoric, şi atacul 
il dă acolo. Prin urmare, precum, pe la 1820, când 
voia să se facă oposiţie lui Ludovic al XVIII-lea 
şi nu se putea face in Franţa, unde, cu toată 
cearta constituţională, exprimarea cugetării libere 
era oarecum impiedecată, — cum fusese împiedecată 
de foarte multă vreme. Ludovic al XVI-lea întrebând, 
intr’un moment, pe ducele de Richelieu: „D'ta ai 
trăit supt trei regi; care este deosebirea?", ca să audă: 
„Pe vremea lui Ludovic al XlV'lea nimeni nu spunea 
nimic, pe vremea lui Ludovic al XV-lea se spunea 
la ureche, pe vremea Maiestăţii Voastre se strigă 
tare", şi supt Ludovic al XVIILlea, fratele restaurat 
al lui Ludovic al XVLlea, se striga in adevăr şi de la 
tribună, de şi cu oarecare consecinţe —, prin urmare cine 
vroia să represinte ideile liberale revoluţionare se în¬ 
scria intre luptătorii pentru libertatea Grecilor, corn- 
bătându-se, astfel, regimul din Franţa prin aceia că se 
înscria cineva în rândurile filelenilor şi mergea să apere 
poporul grecesc în lupta lui pentru independenţă. 
In secolul al XVIII-lea era tot aşa. Atunci domniă 
aşamumita filosofic, căreia i s’a atribuit un rol foarte 
mare şi care este, de fapt, profund antipatică in 
persoana oamenilor cari-i stau in frunte, căci n’a 
existat caracter mai ordinar vre-odată decât al lui 
Voltaire, nici oameni mai pretenţioşi decât lumea 
in care trăia Rousseau, nici teoreticieni mai deosebiţi 
de realitate decât Montesquieu, ale cărui manuscripte 
s’au vândut azi cu multe sute de mii de franci, 
salvându-se „Spiritul legilor", pentru Bibilioteca 
Naţională, cu 900.000 de franci. 

Pe vremea când se dădea lupta Împotriva oricării 
religii, considerată ca superstiţie, Împotriva oricării 
autorităţi regale considerată ca absolutism. Bizanţul 
era acolo ca o ţintă, şi se spuneau Bizanţului toate 
lucrurile care nu se puteau spune acelora cari 
stăpăniau societatea francesă atunci. Cine vroia să 
ducă războiu Împotriva „fanatismului" şi a „despo-- 
tismului" avea Bizanţul la Îndemână. 

Gibbon, care era Engles, dar trăind in Franţa, 
de unde s’a intors cu spiritul complect transformat, 
Gibbon, care scria in Elveţia, unde avea anumite 
aplecări sentimentale către viitoarea Madame Necker 
la care regăsia lumea filosofică de la Paris, natural 
că a tratat astfel Bizanţul. 

Pe urmă au venit acei filologi cari n’au putut salva 
Bizanţul, căci cine ceda oare textul grec al ediţiilor 
lui Niebuhr ori traducerea latină aşezată jos? Cărţile 
acestea au avut o răspândire mică şi pentru că 
erau presintate aşa de rău supt raportul tipografic. 
Germanii având ambiţia curioasă să răspândească 
şi cărţile cele mai folositoare pe hârtia pe care o 
aveau la indemănă. 

A venit insă un timp, in Franţa, de la Rambaud 
inainte, care a scris o admirabilă operă despre 
Imperiul bizantin in secolul al X-lea, operă care 
ar merita să fie popularisată şi tradusă in multe 
limbi, până la d. Charles Diehl, care a adus intru 
invierea Bizanţului insuşiri cu totul superioare de 
vorbitor şi scriitor literar, in care această lume 
bizantină se apropie de noi altfel Însufleţită. Bizan¬ 
ţul datorează enorm cercetărilor d-lui Diehl, dar 
datorează incă mai mult acestei forme aşa de 
atrăgătoare a scriitorului frances care, de curând, a 
reluat istoria Bizanţului, de şi intr’un moment când 
ochii nu'l mai servesc destul şi printr’o adevărată mi¬ 
nune Învăţatul acesta uimitor a putut reveni asupra 
operei sale de o viaţă Întreagă, ca său dea o formă 

plină de noutate şi păstrând tot farmecul literar 
pe care l'a avut scriitorul in toată desfăşurarea 
operei sale. Dar şi la Rambaud şi la d. Diehl, in 
„Figurile bizantine" ale sale mai mult decât in „Istoria 
Imperiului bizantin" ori in noua presintare despre 
care am vorbit, interesul asupra Bizanţului se 
indreaptă şi asupra unei părţi puţintel exagerate 
de cerinţa publicului din această istorie. 

Evident că in Bizanţ sânt multe lucruri curioase, 
pe lângă foarte multe lucruri pitoreşti, dramatice: 
prin urmare ceia ce influenţează mai mult pe un 
cetitor, partea aceasta făcea ca Bizanţul să apară 
din nou in prima linie a preocupaţilor publicului 
şi permitea ca subiectul să fie reluat intr’o formă 
in care niciodată nu fusese tratată până atunci 
această parte aşa largă din istoria omenirii timp de 
mai bine de o mie de ani. Dovadă că aşa este, 
e şi foarte largă răspândire a cărţilor d-lui Diehl, ca 
şi marele succes al d lui Diehl ca vorbitor, confe^ 
renţiar, căci pretutindeni in Europa unde a călătorit 
d-sa conferinţile d-sale sânt cerute insistent şi 
urmărite cu o adevărată pasiune. 

Bizantinologia germană luase şi ea in stăpânire 
Bizanţul. Un om de o putere de muncă extra¬ 
ordinară, care a sfârşit prin a-l usa şi distruge la 
o vrăstă relativ tânără, Krumbacher, a deschis o 
şcoală în Germania, care este represintată acum, 
cu cunoştinţe foarte adâncite şi cu o încântătoare 
modestie in felul cum presintă studiile sale, de d. 
Dolger, care este una din podoabele congreselor 
de bizantinologie care adună pe toţi cercetătorii 
studiilor bizantine din toate ţările Europei. Krum¬ 
bacher a scris şi o istorie a studiilor bizantine, 
care este un repertoriu admirabil, la care s’a adus 
in ediţia a doua si contribuţia cercetătorilor în 
domeniul teologiei bizantine. Dar, in ce priveşte 
teologia bizantină, mai sânt încă lucruri dc spus, 

sânt interpretări care se pot presinta în ceia ce pare 
o masă informă de discuţii zădarnice în jurul unor 
chestiuni care nu pot fi lămurite niciodată, pentru 
că sânt intr’o lume transcendentală, având o atin¬ 
gere profesională cu preoţii şi nu o atingere sufle¬ 
tească şi cu noi. Da, in domeniul acesta al teologiei 
bizantine se pot găsi şi lucruri de mare interes. 

Iată ce s’a crezut de Bizanţ, iată felul cum a 
fost interpretat şi tratat, iată categoriile de public 
care au considerat, in feluri deosebite, ceia ce a 
fost Bizanţul. Dar a considera Bizanţul ca un obiect 
de archeologie, a-1 considera ca o materie literară 
cuprinsă in cronicari, inchisă in doctrine teologice, 
parafată in opere diplomatice, a trece pe urmă la 
concepţia Bizanţului infam, vicios, veşnic tulbure, 
care inşiră in desvoltarea sa toate faptele rele ale 
despotismului şi pedepsele care aşteaptă pe aceia 
cari au servit despotismul, pentru ca pe urmă 
teologia să se prindă de unele izvoare şi curiositatea 
publică să caute anumite taine in lumea, şi a bărba¬ 
ţilor, dar mai ales a femeilor, din Bizanţ, pentru 
ca, in sfârşit săfurniseze unui om de mare talent mate¬ 
rialul care este aşa de bine tratat istoric, incât, cu o 
singură excepţie, a lui Paul Adam, nu s’a găsit 
nimeni care să aibă îndrăzneala să creeze şi romanul 
istoric privitor la Bizanţ, fiindcă valoarea literară a 
d-lui Diehl inlătură putinţa de a câştiga succes in 
domeniul acesta, incă nu ajunge. 

Dacă un subiect poate să treacă prin toate for¬ 
mele arătate, să fie interpretat când intr’un fel, 
când in altul, să atragă curiositatea publicului in 
domenii aşa de deosebite, aceasta inseamnă că definiţia 
lui se aşteaptă incă. Fiindcă, atunci când este de¬ 
finit un fapt, un mare fapt istoric cum a fost 
Bizanţul, când un lucru care represintă aşa de mult 
ajunge să aibă o definiţie, definiţia aceasta mărgeneşte 

şi iachide pe acei cari vin pe urmă: nu se mai zburdă 
in dreapta şi in stânga şi nu se mai poate între¬ 
buinţa ca o jucărie ceia ce este un concept istoric 
aşa de respectabil şi de venerabil cum este Bizanţul şi 
care nu poate servi pentru urmărirea unor scopuri 
ce n’au nimic a face cu esenţa lui. 

Definiţia la care de multă vreme m’am oprit şi 
pe care am avut curajul s’o presint în multe locuri, 
cândva şi in Barcelona, unde era un interes pentru 
Bizanţ, şi din causa legăturilor pe care odinioară le 
avuseră Catalanii, la sfârşitul secolului al XlII-lea 
şi la începutul secolului al XlV-lea, cu posesiunile 
imperiale din Asia Mică, la acea epocă în care 
oamenii plecau din Catalonia ca să ajungă Cesari 
bizantini şi să ia în căsătorie princese din dinastie 
este aceasta: Bizanţul e o sintesd de elemente foarte 
deosebite, venite de pretutindeni, care rămâne totdeauna 
deschisă, până ce ideia insăşi bizantină a dispărut. 
Şi, intr’o carte publicată acum câţiva ani, care a 
fost primită cu oarecare interes şi care se chiamă 
„Bizanţul după Bizanţ", am arătat apoi că, de fapt. 
Bizanţul trece mult dincolo de anul 1453, când 
Constantinopolul a fost luat in stăpânire de Mo- 
hammed al Il-lea şi ideia bizantinâ trece acum la 
anumite popoare din Sud-Estul Europei, aşezându-se 
de la o bucată de vreme şi la noi, cu toate elemen¬ 
tele sale de artă, de concepţii politice, de drept, 
dar se păstrează şi în Constantinopol, unde Pa- 
riarhul nu este decât un continuator al împăraţilor 
bizantini de odinioară, purtând ca o dovadâ a 
rolului sâu vulturul bizantin pe piept şi adunând 
la serbătorile cele mari ale creştinătăţii, nu numai 
toată lumea grecească de acolo, dar toată con¬ 
ştiinţa ortodoxă a popoarelor răsăritene, incun- 
jurându-1 de altminteri de un respect care mergea până 
in Rusia Romanovilor, legată de lumea grecească prin 

această comunitate ortodoxa. Paştile la Constan- 
tinopol pe vremea stăpânirii turceşti, supt Sultanul 
Mahmud chiar, prin anul 1830-40, era, in ce priveşte 
formele, acelaşi lucru care se întălnia pe vremea 
împăraţilor bizantini, până intr’atâta, încât, in zilele 
Paştilor, Grecii puteau face orice. Cum este obi¬ 
ceiul în Orient, mai ales în lumea greacă, fiecare 
putea trage cu puşca în acele trei zile, inaintea 
unei lumi turceşti, care nu era decât o reeditare, cu 
altă religie, cu alţi demnitari şi cu sprijinirea altei 
clase militare, a Bizanţului de odinioară. 

Părerea o păstrez şi până acum, şi ea este opusă 
părerii pe care turcismul actual încearcă s’o impună, 
şi care nu se va impune niciodată. 

Este un istoric turc, d. Kdpruliizade, care este 
propagatorul unei teorii ce pleacă de la Hitiţi, 
consideraţi ca prim popor creator de civilisaţie, şi 
trece la dominaţia Selgiucizilor în Asia Mică. Pe 
alături se observă, in această ilusie, că nu este popor 
in Europa care să nu aibă ceva de la Turci, 
punându mi'Se, de un simpatic cercetător turc la un 
congres de istorie, această întrebare: „Ştiţi sau nu că 
Turcii au cucerit cândva Roma? Căci cine a venit cu 
Odoacru? Scirii, Rugii — şi Turcilingii, iar aceştia nu 
înseamnă decât Turci". Iată până unde se merge in 
servirea unui interes naţional respectabil, dar peste 
măsură de exagerat. Şi atunci se spune că Bizanţul 
n’ar avea a face cu Imperiul otoman, care a fost 
creat prin voinţa poporului turcesc şi, deci, repre- 
sintă felul lui de a fi: n’ar avea decât să examineze 
cineva formele vieţii de Stat ca să vadă că este o 
transmisiune selgiucidă care nu are a face cu Bizanţul. 

Nu este adevărat. Bizanţul apare la noi in toate 
formele sale şi în toate manifestările din deosebitele, 
domenii ale vieţii publice, dar, în acelaşi timp. 
Bizanţul era în Constantinopol, prin viaţa populară 

a Grecilor, ca şi prin viaţa de Stat a stăpânitorilor 
otomani. 

Prin urmare avem a face cu o sintesă care este corn- 
pusă din mai multe elemente, dar care rămâne capabilă 
de a primi elemente noi. Astfel, noi avem biserici a 
căror formă este bizantină, dar a căror ornamentaţie 
e gotică, imprumutată din Ardeal. La Mănăstirea 
Dealului şi Biserica Episcopală din Curtea-de^Argeş 
se întâlneşte, trecută prin Serbia, arta bizantină, cu 
câte o lăture pe care arta sârbească n’o are, dar, în 
acelaşi timp, sânt podoabe care vin, cum a arătat-o 
foarte bine odinioară Balş, in parte, la Argeş din Arme¬ 
nia şi, pe de altă parte, la Dealu, din influenţe apusene, 
trecute prin Dalmaţia. Inscripţia de la Dealu, ca şi 
inscripţiile de pe mormintele de la Argeş ale Domni¬ 
lor, are caractere cirilice care sânt modelate după 
formele scrisorii latine, ca in Veneţia. 

Este deci o greşeală a presinta Bizanţul nuca 
lucru isprăvit, fără a înţelege de unde vine această 
aparenţă. Ea vine din anumite concepţii care nu se 
pot manifesta insă decât in formă de artă. 

Bizanţul a fost deci într’o continuă prefacere. Sânt 
atâtea perioade de istorie bizantină, cu atâtea feluri de 
infiltrare bizantină şi în vecinătate, incăt această 
desvoltare nu este intru nimic inferioară desvoltărilor 
pe care şi arta le-a avut în lumea europeană catolică, 
in lumea din Apus. 

Care sânt elementele ce au intrat in sintesa 
bizantină şi care a fost soarta acestor elemente ? 
Noi zicem: Bizanţul, dar niciodată terminul acesta n’a 
fost aplicat la altceva decât la cetatea de odinioară. 
Bizanţul nu este o împărăţie grecească au orientală, 
ci, in concepţia sa fundamentală: împărăţia romană, 
Basileia ton Romaion (SaatXeia twv 'Pwixaîcov). Grecul 
însuşi a ajuns, şi in viaţa populară, să se considere, 
nu ca Elenul de odinioară, ci, în accepţia aceasta 
populară a cuvântului, ca Rhomaios, Romeos, de unde 

Romeo din Romeo şi lulieta, care nu înseamnă decât 
Grec, cum, de altfel, Desdemona este în legătură 
cu o figură elenică trecută prin influenţă italiană şi 
înseamnă „ceia care se teme de demon" (SatatSat'iiwv)^ 
precum şi Othello şi Ofelia sânt in legătură cu 
şarpele, cu „ophis", aşa incât in aceste nume este 
o veche origine grecească, ce ar trebui căutată şi 
in mediul italian de unde s’a inspirat Shakespeare. 

Deci împărăţia aceasta a fost a „Romeilor", cari 
se consideră ca Romani, nu admiţând cu supunere 
o îngenunchere a lor ci reclamând cu mândrie 
apartenenţa faţă de Imperiul Roman. S’a păstrat, 
astfel, la Bizanţ limba latină, care apare pe monede 
până într’o epocă foarte târzie, ea s’a păstrat şi 
in ce priveşte dreptul, la şcoala de drept din Berit, 
de care s’a ocupat cu atâta stăruinţă Paul Collinet, 
limba greacă fiind numai pentru interpretări, pe 
când textele se presintau in limba latină. 

împăraţii din Constantinopol nu s’au considerat 
niciodată ca împăraţi ai unui teritoriu, ci ca împă¬ 
raţi ai lumii întregi. Tot ce se spune că împăraţii 
din Bizanţ au recunoscut pe împăraţii germani 
din Apus sânt numai închipuiri provocate de 
mândria occidentală. Niciodată n’a recunoscut vre-un 
împărat din Bizanţ că există un alt împărat la Roma, 
la Aachen, la Paris sau aiurea. Pe Otto I-iu, Otto al 
iMea şi Otto al IlMea, care acesta era pe jumătate 
bizantin, fiind fiul princesei bizantine Teofano, îi 
considerau cei din Bizanţ ca pe nişte regi ai Italiei, 
de şi împăraţii aceştia germani pretindeau a fi 
succesorii Romanilor de odinioară, şi, când venia 
un sol al celor doi primi Ottoni la Constantinopol, 
in secolul al X-lea, el era aşezat, cum cerea protocolul, 
după solii bulgari, pentru că dinastia bulgărească 
era aliată cu dinastia din Constantinopol şi Bulgarii 
erau „prietenii", ai Bulgarilor, iar aceasta însemna 
o situaţie superioară. Se spune că, într’un anume 

moment, o împărăteasă din Bizanţ, Irina, ar fi 
fost dispusă să se mărite cu CaroBcel-Mare. N’are 
decăt să meargă cineva la izvoare ca să se convingă 
foarte răpede că in aceste izvoare bizantine, mai 
mult sau mai puţin dubioase, este vorba de învinuirea 
adusă unui ministru, care el ar fi avut de gănd 
să propună nu ştiu ce legături, de fapt impo¬ 
sibile, fiindcă Irina pe monede se intitulează 
„împărat", şi nu se putea mărita un împărat cu 
alt împărat. Ea era împărăteasă pentru dânsa, ca 
femeie, dar, în ce priveşte Imperiul, era împărat. 

împărţirea în două a lumii creştine: una a 
Apusului, alta a Răsăritului, aceasta era inadmisibil 
pentru Bizanţ. Bizanţul putea accepta o situaţie 
provisorie, dar îşi reservă oricând să se întoarcă. 

Prin urmare avem a fa!‘ce cu un Imperiu roman, şi 
dreptul de aici este dreptul roman, mândria cea 
mare a tuturor împăraţilor bizantini este să păstreze 
şi să continue acest drept. lustinian a săvârşit o 
operă anacronică: el conducea o societate creştină 
şi a împrumutat dreptul roman, sprijinit pe idei 
păgâne, care nu avea a face cu situaţia de atunci 
din Imperiu, precum Napoleon, inspirându-se de la 
lustinian, a îmbrăcat multiplicitatea de interese a 
societăţii moderne intr’o formă absurdă, care se 
păstrează, din nenorocire, în cea mai mare parte, 
şi acum. 

Alături de aceasta, fără îndoială avem ortodoxia. 
Al doilea element este ortodoxia. Ortodoxia aceasta 
a pătruns adânc in sufletul Bizantinilor de originile 
cele mai deosebite şi a servit ca legătură intre 
dânşii. Biserica adună în jurul ei arta, poesia este inchi-' 
nată aproape exclusiv scopurilor bisericeşti, o poesie 
care a fost judecată în multe feluri şi pe care teologia 
şi filologia o exagerează extraordinar. Noi uităm, când 
cetim poesiile din vremea aceia, că erau întovărăşite 

de o musică in stare să le recomande şi să le 
menţină. A examina operele de teologie este foarte 
obositor: se cufundă cineva in discuţiile acestea 
fără capăt, de o originalitate foarte relativă; nu vă 
închipuiţi ce greu se poate prinde un element de 
viaţă; am incercat-o străbătândude pentru a scrie 
„Istoria vieţii bizantine". Dar teologia bizantină nu 
este aşa de indiferentă cum ar părea. Pentru istorie da, 
dar felul însuşi de a se presinta problemele nu este 
decât un capitol al cugetării elenice, este continuarea 
cugetării greceşti din epoca alexandrină. 

în afară de aceasta este Orientul. De sigur Orientul 
acesta a existat ca element de sintesă de la înce¬ 
put. Mutarea la Constantinopol, aceasta însemnează 
acceptarea influenţelor care trebuiau să vină din 
mediul grecesc. Constantin-cel-Mare a vrut, e drept, 
altceva; a vrut să facă Roma nouă asemenea cu 
Roma de odinioară. S’a întâmplat însă un lucru, 
şi, fără intervenţia acestei schimbări, evident că 
dorinţa lui Constantin s’ar fi putut păstra. S’a 
întâmplat că partea europeană a Imperiului s’a 
pierdut. A venit, năvălirea Slavilor, incursiile prădah 
nice ale Avarilor, aşezarea Bulgarilor intr’un fel de 
Stat de contrafacere şi de concurenţă, înstrăinarea 
atâtor părţi din Imperiul bizantin in mâna unor 
Apuseni, cari se presintau ca adversari ai Imperiului 
bizantin, ca doritori de a lua Constantinopolul. 
Bizanţul a fost intors, astfel, cu faţa către Asia. 

Se adaugă şi faptul că însăşi Roma primise până 
acum la dânsa atâtea influenţe care veniau de la 
Monarhiile răsăritene de odinioară. în lupta cu 
Persia, aceasta primise foarte puţin de la Romani, 
dar Romanii primiseră foarte mult de la Perşi. 
Pentru basileus-ul din Persia Romanii aveau foarte 
mare respect: aceia era doar „Monarhia a toată 
lumea" şi Romanii nu puteau fi decât imitatorii 
târzii ai acestei forme, 

Dacă Bizanţul n’a alunecat încă mai mult către 
Orient şi nu şi-a pierdut caracterul roman, aceasta 
se datoreşte invasiei arabe. Cănd Arabii au înlo¬ 
cuit pe Perşi, intre represintanţii unei stăpăniri de 
caracter popular şi intre împăraţii bizantini n’au 
putut fi legături ca intre regii persani şi împăraţii 
de pe vremea lui lustinian, şi, cănd au apărut pe 
urmă Turcii peste Arabi, caracterul mult inferior 
supt raportul civilisaţiei şi esenţa deosebită a 
Turcilor a împiedecat aceste legături. 

A crede insă că Bizanţul s’a rupt de Apus, de viaţa 
vie a Apusului, nu de tradiţia juridică şi de amin^ 
tirile istorice, este o foarte mare greşeală. Intre 
Răsăritul bizantin şi Apusul încăput in mâna multor 
neamuri, unor naţiuni răsărite din lumea romană, 
a fost o continuă interpenetraţie. Mărfurile din 
Răsărit veniau până în adâncul Franciei Merovin- 
gienilor şi Carolingienilor, şi Carol-cel Mare a fost 
îmbrăcat în stofă bizantină şi aşezat aşa in mormântul 
său de la Aachen. Tot ce era obiect de lux şi 
eleganţă venia, nu numai de la Constantinopol, 
dar şi din Antiohia. Atâţia dintre Papi au fost Greci; 
acuma chiar, cănd s’a făcut socoteala predecesorilor lui 
Piu al Xl'lea, s’au văzut mulţi Papi greci şi chiar 
sirieni. Şi arta romană din Apus a trecut printr’o 
formă bizantină. 

Se vorbeşte de îndoita schismă a lui Fotie, 
în jurul căreia continuă discuţia şi acum, de şi ar 
trebui să se facă o înţelegere internaţională ca să 
nu se mai discute chestiunea cu Fotie, in care orto¬ 
docşii şi adversarii lor îşi menţin punctul de vedere, 
dar schisma lui Fotie şi apoi a lui Mihail Cerulariul, 
la jumătatea secoluluial al XMea, n’au însemnat 
ruperea creştinătăţii în două. întăiu, că nu hotăra 
Papa şi Patriarhul, ci împăratul din Bizanţ. Dacă 
împăratul avea nevoie, supt un anume raport, de 
lumea apuseană, nu avea decât să trimeată in exil 

pe Patriarh şi să reia legăturile de odinioară. Orto¬ 
doxia este un lucru de Imperiu mult mai mult decât 
catolicismul, care, de şi este un lucru al Imperiului 
din Apus, dar, in Imperiul acesta din Apus Papa^ 
litatea işi avea reservele sale de energie, pe când 
in Răsărit totul era concentrat in mâna împăratului. 

N’a fost niciodată o ruptură intre Biserica Răsă¬ 
ritului şi a Apusului. De aceia fură şi posibile 
Încercările de Împăcare, care s’au făcut de atâtea 
ori şi care, indată ce s’au aşezat cruciaţii. Ia 1204, 
in Constantinopol, au un fost lucru la ordinea 
zilei. Iar împăraţii Comneni Întreţin vechea strălu¬ 
cire a Imperiului, ca acel loan, care, rănit in 
Asia de o săgeată otrăvită, când era vorba să i se taie 
mâna, a răspuns prin cuvintele pe care cronicarul 
latin al cruciatei le-a păstrat şi in care se cuprinde 
toată esenţa Imperiului bizantin: „Non una mânu 
romanum regitur imperium“. Şi a lăsat să moară, 
ca să nu rămâie cu o singură mână, incapabil 
de a stăpâni Imperiul. Aceştia sânt insă cavaleri 
apuseni, Însuraţi une ori cu princese care . vin din 
Ierusalimul frances, din lumea germană; ei merg 
personal la războiu. împăratul bizantin era, in esenţă, 
sacru: trebuia să apară numai in anumite Împrejurări; 
era un zeu, şi de aici omorârea lui tocmai pentru 
ca era sacru şi nu putea fi sfătuit, Îndreptat şi 
mustrat. împăratul era insă odinioară ca şi un idol 
nemişcat, ca un sfânt creştin inchis in racla sa de 
aur Împodobită cu pietre scumpe, dar acuma el se 
suie călare pe calul de războiu, care-şi are un nume. 
Întocmai ca numele marilor cavaleri, ale acelor preux 
ai legendei eroice occidentale; se bate personal cu 
Turcii şi arată, ca Alexe Comnenul, cu mândrie 
scutul in care s’au infipt atâtea săgeţi pornite de 
la Necredincioşi. Acesta nu mai este clasicul împărat 
bizantin. 

Paleologii au luat in căsătorie princese apusene 

până şi din Monferrat, şi de aceia au ajuns mar^ 
chisii aceştia să fie stăpănitorii coroanei bizantine 
şi a trecut titlul de împărat al Bizanţului la Casa 
de Savoia, aşa că-l poartă, azi, regii italieni, prin 
moştenirea venită de la Monferrat. Influenţa occb 
dentală a fost aşa de puternică, incăt odinioară 
am putut scrie că aceia ce a căzut supt lovitura 
Turcilor lui Mohammed al lUea n’a fost Imperiul 
bizantin, ci forma latină, forma italiană, in care, 
incetul cu încetul, prin această continuă infiltraţie, 
se prefăcuse Imperiul odinioară roman de esenţă 
şi străbătut de concepţia orientală a basileilor, pen¬ 
tru a cădea apoi cu desăvârşire in puterea spiritului 
acestuia, plin de iniţiativă, al Apusului. 

Dar veţi zice: prin urmare acesta nu era Imperiul 
bizantin. în ce priveşte faptele, acuma, nu. în ce 
priveşte toate formele sale, - chiar in momentul când 
pictura de la Cahrie sau de la Mistra, care este 
aceiaşi cu cea de la noi la Argeş, este una în 
esenţa ei cu pictura italiană din aceiaşi vreme, cele 
două lumi având necontenit contact intre ele şi 
Italienii imbogăţindu-se la Constanţinopol ca să 
moară la Florenţa —, sau invers —, chiar in vremea 
aceasta nota fundamentală romană a acestui Imperiu 
n’a dispărut. 

Şi, când, la Atena, acum câţiva ani, cu ocasia 
unui congres de bizantinologie, un învăţat italian, 
cu mândria ce-i însufleţeşte neamul astăzi, a spus: 
„aceasta este Roma noastră", avea dreptate acel 
tânăr învăţat italian, căci elementele celelalte se 
alătură numai la concepţia juridică romană, rămasă 
vie până la sfârşit 

Şi, dacă Bizanţul acesta s’a putut apropia de 
noi, aducând deviarea noastră de la viaţa populară 
veche şi de la viaţa occidentală, venită prin Unguri 
şi Poloni la crearea Statelor noastre, dacă Bizanţul 
s’a putut înstăpâni pe noi, aceasta n’a fost prin 

caracterul său grec şi nici din devoţiunea noastră 
specială pentru ortodoxia pe care de multă vreme 
am prefăcut-o aşa cum corespunde cu sufletul nostru, 
ci, dacă el s’a apropiat de noi şi noi ne-am apropiat de 
acest Bizanţ, s’a făcut pentru că, prin ctitoria 
romană rămasă in instinctul claselor populare ale 
noastre, care ele au creat Domnia, noi ne recunoşteam 
in basa romană a lui. 

